
Az iskola szerepének változása a középiskolás diákok tanulási folyamatában

Kulcsszavak: tanulási stratégia; digitális tanulási környezet; tanulási motiváció; tanári szerep; önszabályozott tanulás
A tanulási folyamatok megértése a technológiai fejlődés korában kiemelt fontosságú téma, hiszen a digitalizáció hatására ezek nagymértékben megváltoztak. Az ezzel kapcsolatos kutatás során kíváncsi voltam:1) milyen a fiatalok motivációja a tanulás tekintetében, 2) milyen tanulási stratégiákat alkalmaznak, 3) hogyan alakult át a tanulási környezet a digitalizáció hatására, s milyen kihívásokkal szembesülnek a tanárok az ehhez való alkalmazkodásban.
Kérdőíves felmérésben vizsgáltam az érettségi előtt álló középiskolások tudatosságát a tanulási stratégiák kiválasztásában (történelem és magyar nyelv és irodalom tantárgyakra szűkítve) és az alábbi témákat igyekeztem benne feltárni: a megkérdezettek motivációi, az általuk használt tanulási stratégiák, a csoportos tanulás/együttműködés szerepe a tanulási folyamatban, valamint az időmenedzsment. Félig struktúrált interjúban az oktatókhoz szóló kérdések segítségével a diákok motivációjának lehetséges változását, a tehetséggondozást, az online oktatás élményét, továbbá a digitalizáció tantermi következményeit elemeztem.
Az eredmények alapján levonható következtetés, hogy a technológia gyors ütemű fejlődése miatt egyelőre nem teljesen egyértelmű, hogy a digitális eszközöknek hol lesz a megfelelő helyük a tanteremben: számos előnyük és gyakorlásra lehetőséget adó szerepük ellenére a hagyományos oktatási módszereket sem lehet elhagyni, mert az érettségire ezen hagyományos oktatási módszerekkel elsajátított készségekre van szükség, illetve az elmélyedt tudás megszerzéséhez is ez a leghatékonyabb út. Például a tanárok motiválásban betöltött szerepét úgy tűnik, hogy a mesterséges intelligencia nem tudná átvenni, hiszen az emberi érzések alkalmasak arra, hogy a tanárok ezt használva érdeklődést váltsanak ki a hallgatókban.
A digitális tanulási környezet átalakította a diákok tanulási módját és alkalmazott stratégiáikat is befolyásolta. A tanárok és diákok előtt álló közös feladat, hogy az oktatásban ehhez alkalmazkodjanak és tudatosítsák a digitális eszközök és a tanulási stratégiák használatát. A kutatási eredmények hosszú távon felvetik a tanár és diák szerepek újra definiálásának szükségességét. További izgalmas kutatási kérdés lehet, hogy a tanárok munkáját a digitális eszközök alkalmazása hogyan segítheti, és milyen segítségre lenne szükségük? A mesterséges intelligencia térnyerése tovább növeli az érdeklődést a fiatalok tanulási stratégiái iránt, amely a jövőben várhatóan egyre fontosabb kutatási területté fog válni.
 
 



